NEUVOSTON LAUSUNTO,

annettu 31 päivänä tammikuuta 2000,

Ruotsin tarkistetusta lähentymisohjelmasta vuosiksi 1999-2002

(2000/C 60/05)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97(1) ja erityisesti sen 9 artiklan 3 kohdan,

ottaa huomioon komission suosituksen,

on kuullut talous- ja rahoituskomiteaa,

ON ANTANUT SEURAAVAN LAUSUNNON:

Neuvosto tarkasteli 31 päivänä tammikuuta 2000 Ruotsin tarkistettua lähentymisohjelmaa, joka kattaa vuodet 1999-2002. Neuvosto toteaa tyytyväisenä, että tarkistetussa ohjelmassa ennustetaan julkisen talouden rahoitusaseman säilyvän ylijäämäisenä vuoteen 2002 viranomaisten pyrkiessä edelleen keskipitkän aikavälin ylijämätavoitteeseen, joka on 2 prosenttia suhteessa bruttokansantuotteeseen suhdannekauden aikana. Neuvosto pitää tätä tavoitetta asianmukaisena ja pitää onnistuneena ohjelman painottumista makrotalouden vakauden turvaamiseen. Neuvosto toteaa tyytyväisenä, että velkasuhteen odotetaan laskevan ohjelmakaudella ja supistuvan 52 prosenttiin suhteessa BKT:seen vuonna 2002.

Ruotsin julkisen talouden paraneminen on ollut vaikuttavaa: kun rahoitusasema oli vielä vuonna 1993 noin 12 prosenttia alijäämäinen suhteessa brottokansantuotteeseen, se kääntyi yli 2 prosenttia ylijäämäiseksi suhteessa BKT:seen vuoteen 1998 mennessä. Tämä julkisen talouden vakauttamiskehitys on yhdessä nopean inflaation olosuhteiden muuttamisen kanssa hitaan inflaation olosuhteiksi luonut perustan vakaalle talouskasvulle, joka tuotaa tuloksia ohjelmakaudella. Tarkistetun ohjelman talouskasvua koskevat varovaiset arviot erityisesti ohjelmakauden lopun osalta lisäävät todennäköisyyttä, että julkiselle taloudelle asetetut tavoitteet voidaan saavuttaa. Tarkistetussa ohjelmassa tavoitteeksi asetetut ylijäämät luovat julkiselle taloudelle riittävän varmuusmarginaalin, jotta 3 prosentin viitearvoa suhteessa BKT:seen ei ylitetä tavallisissa oloissa. Näin ollen neuvosto katsoo Ruotsin noudattavan edelleen vakaus- ja kasvusopimuksen vaatimuksia.

Inflaatio on ollut alhainen vuodesta 1996 lähtien, ja Ruotsi täyttää edelleen selvästi lähentymisperusteen. Vaikka tosiasiallisen kokonaistuotannon on laajalti katsottu olleen potentiaalisen tuotannon alapuolella tai lähellä potentiaalista tuotantoa jo useita vuosia, tämä tilanne muuttuu tulevaisuudessa, minkä vuoksi on jatkettava toimia inflaation pitämiseksi hallinnassa. Maltillisen palkkakehityksen jatkaminen on erittäin tärkeää, erityisesti ruotsin tilanteessa, ja vuoden 2001 palkkaneuvottelut muodostavat haasteen viime aikojen voimakkaan talouskasvun toimintaympäristössä. Tässä yhteydessä neuvosto toteaa, että vuodesta 1999 lähtien noudatettu finanssipolitiikka saattaisi olla liian elvyttävää nykyisessä voimakkaan kasvun ympäristössä.

Ruotsin pitkien korkojen kehitys on viime vuosina selvästi heijastellut talouden perustekijöiden myönteistä kehitystä, ja tilanteen odotetaan jatkuvan tällaisena. Ruotsin pitkien korkojen ja euroalueen korkojen välinen ero on pysynyt suhteellisen vakaana vuoden 1999 aikana, ja Ruotsi täyttää korkoja koskevan lähentymisperusteen. Vaikka Ruotsin kruunun valuuttakurssi onkin ollut vakaampi viime vuosina, neuvosto toistaa näkemyksensä siitä, että Ruotsin on näytettävä kykenevänsä säilyttämään asianmukaisen pariteetin kruunun ja euron välillä riittävän pitkän ajan ilman vakavia jännitteitä. Tätä varten neuvosto odottaa vuoden 1998 lähentymisohjelmasta antamansa lausunnon(2) mukaisesti, että Ruotsi liittyy aikanaan ERM2-mekanismiin.

Kestävän talouskasvun saavuttamiseksi toteutetaan rakennetoimia talouden tarjontapuolen tehostamiseksi. Tässä yhteydessä neuvosto toteaa tyytyväisenä, että tarkistetun ohjelman strategia noudattaa talouspolitiikan laajoja suuntaviivoja. Tähän liittyviä toimia ovat erityisesti toimenpiteet erittäin korkean verorasituksen keventämiseksi. Tätä varten on sekä etuusjärjestelmiä että verotusta tarkasteltu uudelleen ja toteutettu toimia hyvinvointivaltion uudistamiseksi. Neuvosto suhtautuu näihin toimiin myönteisesti ja kehottaa Ruotsin hallitusta jatkamaan niitä koskevien aloitteiden toteuttamista päättäväisesti.

(1) EYVL L 209, 2.8.1997, s. 1.

(2) Ruotsin lähentymisohjelmasta vuosiksi 1998-2001 8 päivänä helmikuuta 1999 annettu neuvoston lausunto (EYVL C 68, 11.3.1999, s. 4).